钦定古今图书集成/明伦汇编/闺媛典/第224卷 > 杨春霁妻辛氏
## 钦定古今图书集成/明伦汇编/闺媛典/第224卷 > 杨春霁妻辛氏

按《武定府志》：“辛氏，杨春霁妻，出昆明望族，为嘉定刺
史碧桥孙女。生于万历壬辰，性颖慧，甫六七龄，闻兄
读书，辄能成诵，碧桥绝爱之，教以书。十二通经史。端
庄静淑，不苟言笑，不事华饰。虽生贵胄家，略无矜傲
意。霁伯父闻其贤，为霁娶焉。及归，益幽洁自励，每以
不及侍舅姑为憾。遇祭羹必手作事。家长，严谨有礼”，
作事动依古人，聆其词，蔼如也。而正义棱棱，无巾帼
气。霁任侠好义，氏唯以力学进劝。一日，霁出游，醉归，
旷业二日。氏跽，自责曰：“某朝夕事夫子，不能劝勉有
成，某之罪也。”从容泣谏，为废寝食。由是霁感悟，遂止
酒。越五年，霁暴亡。氏会归宁未还，闻报一痛欲绝，亟
驰归，而营葬已毕，益伤悼。造冢垒土一匝，为文以祭，
而誓之曰：“死不及临殡，葬不及临穴，负此永恨，必有
以报之！”归而哀号，不食，数投缳，赖侍婢解免。霁伯使
慰之曰：“沟渎自经，于吾门奚补？曷若从容守义，且不
朽焉！”氏抱女泣谢，勉进饮食，时年二十一。女方九月，
抚女号泣，泪尽继之以血，闻者为之刺心。既除服，缟
练如故，哀戚不少衰。霁伯怜之，益以茂龙田三十亩，
优其养赡，复构别业居之。天启壬戌，值张世成之变，
氏避难母家，适霁伯新丧兄，欲夺其志。氏刺血自明，
矢无二志。年八十，犹能楷字，手不释卷。遇诸族妇辄
语以为妇之道，反复古训，虽终夜不倦。年八十有五，
忽疾作，曰：“为我召诸族党亲故至。”及至，出幼所佩一
囊以示曰：“吾以是成其志。”检之则一帙也。初未字时，
喜读《列女传》，摘其与性近者，手录成帙，为囊佩之。诸
姊妹或诘或哂，亦莫与辨。一日，为兄所见，责之曰：“女
子以节烈闻，岂人生得已事？恐兆不祥。”夺而焚之。氏
复辑如故。至是则囊已数易矣。卒问曰：“今何日耶？”众
对曰：“上元第三日也。”氏曰：“嘻，非也。吾视吾二十有一
岁之日无异也。向痛夫子长负恨，欲相从地下而不
即死者，谓一死犹不足以了之，今可以报夫子矣。”语竟，具酒浆祭夫灵，因留诸人饮，曰：“勉进一觞，明岁思
老身无及也。”既而无恙，迨二月十二日，疾复作，子以
药进，不服。越七日卒，年八十五。守节六十四年。